b'\n_START_ARTICLE_\nParamaribo\n_START_SECTION_\nZgodovina\n_START_PARAGRAPH_\nParamaribo so osnovali Nizozemci kot svojo trgovsko postajo. Leta 1630 so ga zavojevali Angle\xc5\xbei, s \xc4\x8dimer je postal prestolnica nove angle\xc5\xa1ke kolonije. Leta 1667 je to ozemlje zopet pre\xc5\xa1lo k Nizozemcem in od leta 1815 do leta 1975, ko je Surinam dobil svojo neodvisnost, je bilo pod nizozemsko vlado._NEWLINE_Januarja 1821 je po\xc5\xbear v centru mesta uni\xc4\x8dil ve\xc4\x8d kot 400 hi\xc5\xa1 in stavb. Drugi po\xc5\xbear je septembra 1832 zahteval \xc5\xa1e 46 hi\xc5\xa1 v zahodnem delu Waterkanta._NEWLINE_Prebivalci mesta so prete\xc5\xbeno afri\xc5\xa1kega, vzhodnoindijskega, domorodskega, javanskega, kitajskega ali nizozemskega porekla.\n_START_SECTION_\nGospodarstvo\n_START_PARAGRAPH_\nOsnovne dohodke mestu prina\xc5\xa1a izvoz zlata, boksita, sladkornega trsta, ri\xc5\xbea, kakava, ruma ter tropskega lesa. V mestu se prav tako nahaja proizvodnja cementa in barv._NEWLINE_V Paramaribu se nahaja edini kino v dr\xc5\xbeavi. Ob nedeljah in praznikih se v Paramaribu organizira tekmovanje pti\xc4\x8djega petja.\n_START_SECTION_\nPromet\n_START_PARAGRAPH_\nGlavni mestni letali\xc5\xa1\xc4\x8di sta Mednarodno letali\xc5\xa1\xc4\x8de Johana Adolfa Pengela in Letali\xc5\xa1\xc4\x8de Zorg en Hoop, kjer je tudi sede\xc5\xbe dru\xc5\xbebe Blue Wing Airlines. Most Julesa Wijdenboscha Paramaribo povezuje z mestom Meerzorg na drugi strani reke Surinam.\n_START_SECTION_\nPodnebje\n_START_PARAGRAPH_\nParamaribo ima ekvatorialno podnebje. Letno prejme okrog 2200 mm de\xc5\xbeja, temperature pa skozi vse leto nihajo med 22 \xc2\xb0C in 31 \xc2\xb0C. Vsak mesec povpre\xc4\x8dno prejme najmanj 60 mm de\xc5\xbeja in tako nima prave suhe dobe, \xc5\xa1e najmanj de\xc5\xbeja prejme med septembrom in novembrom.'